CELEX: 32020D1008
Language: da
Date: 2020-07-09 00:00:00
Title: Rådets gennemførelsesafgørelse (EU) 2020/1008 af 9. juli 2020 om ændring af gennemførelsesafgørelse (EU) 2018/1696 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939

10.7.2020   
               
               
                  DA
               
               
                  Den Europæiske Unions Tidende
               
               
                  LI 221/1
               
            
         RÅDETS GENNEMFØRELSESAFGØRELSE (EU) 2020/1008
         af 9. juli 2020
         om ændring af gennemførelsesafgørelse (EU) 2018/1696 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed ("EPPO") (1), særlig artikel 14, stk. 3,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den Europæiske Anklagemyndighed blev oprettet for at efterforske, retsforfølge og dømme gerningsmænd og medvirkende til strafbare handlinger, der skader Unionens finansielle interesser.
                  
               
                     (2)
                  
                  
                     I forordning (EU) 2017/1939 er det fastsat, at Rådet skal udpege hver enkelt europæisk anklager blandt tre kvalificerede kandidater, der indstilles af hver medlemsstat, efter at have modtaget en begrundet udtalelse fra udvælgelsespanelet som omhandlet i nævnte forordnings artikel 14, stk. 3.
                  
               
                     (3)
                  
                  
                     Udvælgelsen og udpegelsen af de europæiske anklagere, der sammen med den europæiske chefanklager udgør EPPO's kollegium, er en forudsætning for oprettelsen af EPPO.
                  
               
                     (4)
                  
                  
                     Den 13. juli 2018 vedtog Rådet gennemførelsesafgørelse (EU) 2018/1696 (2) om reglerne for det udvælgelsespanels funktionsmåde ("reglerne for udvælgelsespanelets funktionsmåde"), der er omhandlet i artikel 14, stk. 3, i forordning (EU) 2017/1939.
                  
               
                     (5)
                  
                  
                     I regel VI, stk. 2, i reglerne for udvælgelsespanelets funktionsmåde, er det fastsat, at udvælgelsespanelet efter modtagelse af indstillingerne gennemgår dem under hensyntagen til de krav, der er fastsat i artikel 16, stk. 1, i forordning (EU) 2017/1939. Udvælgelsespanelet skal indkalde de indstillede kandidater til en samtale. Ansøgerne skal møde personligt op til samtalen. Såfremt en indstillet kandidat trækker sin indstilling tilbage, før samtalen finder sted, skal udvælgelsespanelet gennem sit sekretariat anmode den berørte medlemsstat om at indstille en ny kandidat.
                  
               
                     (6)
                  
                  
                     I regel VII, stk. 2, i reglerne for udvælgelsespanelets funktionsmåde, er det fastsat, at udvælgelsespanelet på grundlag af gennemgangen af ansøgningerne og forløbet af samtalerne afgiver en udtalelse om ansøgernes kvalifikationer til at udføre en europæisk anklagers opgaver og udtrykkeligt tilkendegiver, om hver enkelt ansøger opfylder betingelserne i artikel 16, stk. 1, i forordning (EU) 2017/1939. Udvælgelsespanelet skal begrunde sin udtalelse. Såfremt indstillede kandidater ikke opfylder de betingelser, der er fastsat i artikel 16, stk. 1, i forordning (EU) 2017/1939, fremgår det af samme regel, at udvælgelsespanelet gennem sit sekretariat anmoder den berørte medlemsstat om at indstille et tilsvarende antal nye kandidater.
                  
               
                     (7)
                  
                  
                     Som en undtagelse fra regel VI, stk. 2, andet afsnit, og regel VII, stk. 2, andet afsnit, i reglerne for udvælgelsespanelets funktionsmåde, bør udvælgelsespanelet have mulighed for at afgive en begrundet udtalelse til Rådet om kun to ansøgere, der opfylder betingelserne, i tilfælde hvor det er tilstrækkeligt godtgjort, at det henset til de ekstraordinære omstændigheder i den pågældende medlemsstat objektivt set er umuligt for en medlemsstat at finde en tredje kandidat, der opfylder betingelserne, inden for rimelig tid, på trods af at den har foretaget alle nødvendige bestræbelser for at gøre dette. Udvælgelsespanelet bør alene gøre brug af denne mulighed, såfremt en ansøger trækker sin indstilling tilbage, eller såfremt udvælgelsespanelet vurderer, at ansøgeren ikke opfylde betingelserne, og hvor medlemsstaten allerede har indstillet en ny kandidat mindst én gang tidligere i overensstemmelse med regel VI, stk. 2, og regel VII, stk. 2. I en sådan situation bør udvælgelsespanelet kunne forelægge Rådet en udtalelse om to kandidater, der opfylder betingelserne, og Rådet bør kunne foretage udnævnelsen på grundlag af en liste med kun to ansøgere, der opfylder betingelserne.
                  
               
                     (8)
                  
                  
                     Gennemførelsesafgørelse (EU) 2018/1696 bør derfor ændres.
                  
               
                     (9)
                  
                  
                     For at sikre at EPPO's aktiviteter kan påbegyndes rettidigt, bør denne afgørelse træde i kraft dagen efter offentliggørelsen —
                  
               VEDTAGET DENNE AFGØRELSE:
         
            Artikel 1
            I regel VII, stk. 2, i bilaget til gennemførelsesafgørelse (EU) 2018/1696 indsættes følgende afsnit efter andet afsnit:
            
               "Som undtagelse til dette stykkes andet afsnit og til regel VI, stk. 2, andet afsnit, kan udvælgelsespanelet i tilfælde, hvor det er tilstrækkeligt godtgjort, at det henset til de ekstraordinære omstændigheder i den pågældende medlemsstat objektivt set er umuligt for en medlemsstat inden for rimelig tid at finde en tredje ansøger, der opfylder betingelserne, på trods af at den har foretaget alle nødvendige bestræbelser for at gøre dette, efter at have hørt den pågældende medlemsstat og givet en tilstrækkelig begrundelse afgive en begrundet udtalelse til Rådet om kun to ansøgere, der opfylder betingelserne."
            
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 9. juli 2020
            
               
                  På Rådets vegne
               
               M. ROTH
               
                  Formand
               
            
         
         
            (1)  EUT L 283 af 31.10.2017, s. 1.
         
            (2)  Rådets gennemførelsesafgørelse (EU) 2018/1696 af 13. juli 2018 om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af Den Europæiske Anklagemyndighed ("EPPO") (EUT L 282 af 12.11.2018, s. 8).